Къуэдзокъуэ Сосрыкъуэ дунейпсо дыщэр къытхуехь
Алыдж-урым бэнэкIэмкIэ ныбжьыщIэхэм Болгарием и къалащхьэм щрагъэкIуэкIа дунейпсо чемпионатым Къуэдзокъуэ Сосрыкъуэ щытекIуащ.
Килограмм 84-рэ зи хьэлъагъхэм я зэпеуэм Бахъсэн районым щыщ ХьэтIохъущыкъуей къуажэм къыщалъхуа ди щIалэм къыщыпэлъэщын къыхэкIакъым — абы и хьэрхуэрэгъу псори хигъэщIащ икIи дуней псом и чемпион хъуащ. Финалым абы къыщытридзащ Ираным икIа Гадериан Юсеф Ахьмэд.
Къуэдзокъуэ Сосрыкъуэ, нарт лIыхъужьхэм хуэдэу, уащхъуэдэмыщхъуэу нэгъабэ лъандэрэ текIуэныгъэ ин зыбжанэ къехь. Япэ щIыкIэ ар Урысей Федерацэм щынэхъыфI хъуащ. КъыкIэлъыкIуэу Европэм пашэныгъэр щиубыдащ. Иджы чэзур дуней псом къылъысащ.
Сосрыкъуэ Мэзкуу дэт ФизкультурэмкIэ институтым щоджэ. Ар зэрысабий лъандэрэ спортым дехьэх. Абы и япэ тренеру щытащ ди республикэм щыцIэрыIуэ Тезадэ Хьэсэн. Иджыпсту ар егъасэ Къардэн Анзор.
Урысей Федерацэм и щыхьэрым и Ипщэ-КъухьэпIэ административнэ щIыналъэм мы гъэм и пэщIэдзэм щрагъэкIуэкIа зэпеуэ-еп-лъыныгъэм Къуэдзокъуэ Сосрыкъуэ щытекIуащ икIи «2012 гъэм Мэзкуу и спортсмен нэхъыфI цIэр» къыхуагъэфэщащ. Ар дунейпсо классымкIэ спортым и мастерщ икIи къэкIуэну дахэ зиIэщ.
Болгарием щекIуэкIа дунейпсо зэпеуэм Урысей Федерацэм и командэ къыхэхар щытекIуащ. Абы и спортсменхэм дыщэ медалу плIырэ дыжьынрэ жэзу зырызрэ зыIэрагъэхьащ икIи очко 65-рэ къалэ-жьащ. АдэкIэ къакIэлъокIуэ Азербайджанымрэ (очко 47-рэ) Иранымрэ (42) я бэнакIуэхэр.
Жыласэ Заурбэч.
